સતત બાવીસ વર્ષ સુધી એકલપંડે હથોડી અને છીણી લઈને પહાડ ચીરીને રસ્તો બનાવવા મચી પડેલા માણસને તમે શું કહેશો? ધૂની, પાગલ, દૃઢનિશ્ચયી, એકલવીર કે પછી સાચો પ્રેમી? કંઈ પણ કહો; વાત છે જબરદસ્ત, શાનદાર, અફલાતૂન. ‘રંગરસિયા’ પછી આપણા ગુજરાતી ફિલ્મમેકર કેતન મહેતાએ સતત બીજી બાયોપિક બનાવી છે. અહીં કેતનભાઈએ પોતાની ટેવ મુજબ ક્રીએટિવ લિબર્ટીના નામે ફૅક્ટ્સ સાથે છૂટછાટો પણ લીધી છે અને વાર્તાને થોડી ફિલ્મી પણ બનાવી છે, પરંતુ ફિલ્મના માંઝી નવાઝુદ્દીન સિદ્દીકીને કારણે આ ફિલ્મ અવશ્ય જોવી પડે એવી ફિલ્મોની યાદીમાં તો બેશક છે જ. સાથોસાથ એ કેટલાક એવા સવાલો પણ ખડા કરે છે, જેના જવાબ આપણી સરકારોથી લઈને આપણે પોતાની જાત સુધી દરેકે શોધવાના છે.